अमेरिकी मीडिया संस्थानों ने भी इंकार किया, कर्मचारियों को खुद पेमेंट करना होगा
White House Won't Pay For Twitter Verification Under Elon Musk's New Rule, ट्विटर ब्लू टिक के लिए पेमेंट नहीं करेगा व्हाइट हाउस
व्हाइट हाउस अपने ट्विटर अकाउंट और कर्मचारियों के ट्विटर अकाउंट में ब्लू टिक बरकरार रखने के लिए पेमेंट नहीं करेगा। दरअसल ट्विटर ने ऐलान किया था कि 1 अप्रैल से लिगेसी वेरिफिकेशन प्रोग्राम को 'खत्म' करना शुरू करेगा, लेकिन माइक्रोब्लॉगिंग साइट ने अभी तक यूजर्स के ब्लू टिक को नहीं हटाया है।
इसी बीच व्हाइट हाउस ने कहा है कि वह एक ऑर्गेनाइजेशन के रूप में ट्विटर अकाउंट को वेरिफाइड रखने के लिए पेमेंट नहीं करेगा। साथ ही, कर्मचारियों के ट्विटर अकाउंट को वेरिफाइड रखने के लिए पेमेंट नहीं करेगा और ना ही रिइम्बर्स करेगा। रिपोर्ट के अनुसार, इसके बारे में व्हाइट हाउस ने मेल के जरिए अपने कर्मचारियों को जानकारी दी है।
ट्विटर ब्लू टिक का कोई खास महत्व नहीं
वाइट हाउस में डिजिटल स्ट्रैटजी के हेड रॉब फ्लैहर्टी ने मेल के जरिए कर्मचारियों से कहा कि यह समझने वाली बात है कि ट्विटर अब ब्लू टिक के जरिए किसी व्यक्ति को वेरिफिकेशन नहीं देता है, बल्कि टिक अब ये यह बताता है कि ये पेमेंट करने वाला यूजर है। ऐसे में इसका कोई खास महत्व नहीं रह जाता है। हालांकि उन्होंने कहा है कि कर्मचारी अपने पर्सनल सोशल मीडिया अकाउंट का यूज करके ब्लू टिक सब्सक्रिप्शन ले सकते हैं।
अमेरिकी मीडिया संस्थानों ने भी पेमेंट करने से इनकार किया 
रिपोर्ट के अनुसार, न्यूयॉर्क टाइम्स, वाशिंगटन पोस्ट और लॉस एंजिल्स टाइम्स के साथ अमेरिका की कई मीडिया संस्थानों ने अपने स्टाफ के लोगों को सूचित किया है कि वह उनके ब्लू टिक के लिए पेमेंट नहीं करेंगे।
गोल्डन टिक के लिए चुकाने होंगे करीब 82 हजार रुपए
ट्विटर ने अमेरिका में ऑर्गेनाइजेशन्स को गोल्डन टिक (वेरिफाइड चेक मार्क) देने का ऐलान किया है, जिसके लिए प्रत्येक ऑर्गेनाइजेशन्स को हर महीने $1,000 (82 हजार रुपए) पेमेंट करना होगा। साथ ही, अब ऑर्गेनाइजेशन्स को अपने ट्विटर अकाउंट से जुड़े दूसरे अकाउंट के लिए भी हर महीने 50 डॉलर यानी करीब 4 हजार रुपए एक्स्ट्रा चार्ज देना होगा।
भारत में ट्विटर के ब्लू सब्सक्रिप्शन की कीमत 650 रुपए महीना
भारत में वेब यूजर्स के लिए ब्लू सब्सक्रिप्शन का मंथली प्लान 650 रुपए का है। वहीं अमेरिका में इसके लिए हर महीने 11 डॉलर चुकाने होंगे।
जनवरी में शुरू हुआ था वेरिफिकेशन प्रोग्राम
ट्विटर ने अपना अपडेटेड अकाउंट वैरिफिकेशन प्रोग्राम जनवरी में लॉन्च किया था। तब सभी वेरिफाइड अकाउंट को तीन कलर कैटेगरी बांटा है। इन कैटेगरी में कंपनियों को गोल्ड टिक, सरकार को ग्रे टिक और आम नागरिकों को ब्लू टिक देना शामिल है।
